בשל ההפחתה ב"פלאזה": דסק"ש הפסידה 200 מ' ש' ברבעון - גלובס
דיסקונט השקעות 379.00 -0.24%
בשל ההפחתה ב"פלאזה": דסק"ש הפסידה 200 מ' ש' ברבעון
עמי אראל, נשיא דסק"ש, קיבל 9.3 מיליון שקל ■ החברה סגרה את 2009 ברווח של 1.4 מיליארד שקל - בעיקר הודות לקרדיט סוויס
עדי בן ישראל 22.03.2010
דיסקונט השקעות , חברת ההחזקות מקבוצת IDB של נוחי דנקנר, הרוויחה אשתקד 1.43 מיליארד שקל, גידול של 41% בהשוואה לרווח ב-2008. הסיבה העיקרית לרווחים הינה, כידוע, ההשקעה של החברה הבת כור בבנק השווייצרי קרדיט סוויס, השקעה שהניבה לדסק"ש רווח של 1.637 מיליארד שקל בשנה שעברה.
"דסק"ש מסכמת שנה עם תוצאות מרשימות וצמיחה ברווח, הודות לרווחים הנאים שהניבה כור בגין השקעתה בקרדיט סוויס, סלקום, שופרסל ואחרות", אמר עמי אראל, נשיא דסק"ש. "במהלך 2009 חילקה דסק"ש דיבידנד בהיקף של כ-1.67 מיליארד שקל, המשקף תשואת דיבידנד של למעלה מ-26%". במקביל לפרסום הדוחות הצהירה החברה על חלוקת דיבידנד נוסף בהיקף של 270 מיליון שקל שישולם ב-21 באפריל.
היקף הנכסים של דסק"ש עלה ל-35.8 מיליארד שקל אשתקד, לעומת 32.4 מיליארד שקל ב-2008 ו-27 מיליארד שקל ב-2007. בשנה החולפת תרמה החברה לקהילה 16.2 מיליון שקל, מרביתם לפרויקטים שונים בצפון ובישובי עוטף עזה.
את הרווחים הנאים שהניב קרדיט סוויס לדסק"ש הסיט ברבעון הרביעי פרויקט ה"פלאזה" בלאס וגאס, שם ביצעה נכסים ובנין הפחתה נוספת של רבע מיליארד דולר ברבעון הרביעי של 2009. הפחתה זו הסבה לדסק"ש הפסד רבעוני של 198 מיליון שקל. החברה אומדת כעת את שווי הקרקע שם במיליארד דולר.
החברות הבנות של דסק"ש כבר פרסמו כמובן את הדו"חות הכספיים שלהן, כך שחבילות התגמול של מנהלי החברות הבנות כבר ידועה לכל. ואולם, מהדו"חות היום ניתן לראות כי אראל עצמו השתכר 9.3 מיליון שקל אשתקד; מישל דהן, מנהל הכספים הראשי של דסק"ש, קיבל אשתקד 2.5 מיליון שקל; ואילו רענן כהן השתכר אשתקד כ-3 מיליון שקל.
מנהלי החברות המוחזקות על ידי דסק"ש - אברהם ביגר, אפי רוזנהויז, רפי ביסקר ועמוס שפירא - קיבלו בשנה שעברה חבילות שכר בהיקף של 31 מיליון שקל.